क’क्राझार, 31 अक्ट’बर, 2020 : इं 2020 एबा बे बोसोराव सुबुं माहारिया बायदि गोमोथाव, गिख्रंथाव‌ जाथाय-नुथायनि साखि जाबाय। सानाखैमोनदि गावनि जिउ रैखाथिनि थाखाय सुबुं माहारिया दानै दान न’ सिङाव हाबसोना थानांगोन। नाथाय 2020 माइथायनि लकडाउना बेखौ फोरमान खालामबाय। बेनि अनगायैबो बुहुम साखाथिजों एराय लांनाय गिख्रंथाव Astoroid, दैबाना, बारहुंखा बायदिफोरा सुबुं माहारिनि गोसोखौ गिखां होबाय। बेफोर गिख्रंथाव जाथायफोरनि उनावबो 31 अक्ट’बर एबा दिनैनि सानाव अख्रां बिखायाव नुनो मोनगोन “निला अखाफोर (Blue Moon)”। दिनैनि बे सोमोनांथाव नुथायखौ गासै बुहुमनि सुबुं माहारियानो नुनो मोनगोन। अख्रांमा बिजिरसं बिगियानगिरि जों लोगोसे गासै बिगियानगिरिफोरा 31 अक्ट’बरखौ लानानै गोबां उसु-खुथु आरो रंजाखांदों। बुंनाय जादों फ्राय 30 बोसोरनि उनावसो बे नुथायखौ नुनो मोनदों। 2020 माइथायनि 31 अक्ट’बरनिफ्राय बे सोमोनांथाव नुथायखौ फ्राय 29 बोसोर एबा फैगौ 2049 माइथायावसो नुनो मोनगोन। अख्रांमा बिजिरसं बिगियानगिरिया फोरमायनाय बादिब्ला “निला अखाफोर (Blue Moon)” आ अखाफोरनि गाबादि निला गाबनि जागोन बे नङा। Blue Moon खौ मोनसे गोमोथाव जाथायनि थाखायसो बुंनाय जायो। जेब्ला दान मोनसेनि गेजेरावनो खननै पुर्निमा जायो अब्ला बेखौ ब्लु मुन बुंनाय जायो। 2020 माइथायाव अक्ट’बर दानाव दिनैनि पुर्निमाखौ लाफानानै खननै पुर्निमा जायो। मानोना सेथि पुर्निमाआ अक्ट’बर दाननि 1 खालाराव जानानै थांबाय। मख’नो गोनांदि गुबैयै दानमोनसेयाव मोन‌ 12 बारल’ पुर्निमा जानायखौ नुनो मोनो। नाथाय बे बोसोराव मोन 13 पुर्निमा जागोन।